Broj: 711-I-424-M-30/22-02-17

Zagreb, **27. siječnja** 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznice Sandre Sinjeri, članice Uprave trgovačkog društva Koprivničke vode d.o.o.**,za davanjem mišljenja Povjerenstva, na 156. sjednici, održanoj **27. siječnja** 2022., daje sljedeće:

**MIŠLJENJE**

**I. Na temelju članka 18. stavka 5. ZSSI/21-a, obveznica Sandra Sinjeri, članica Uprave trgovačkog društva Koprivničke vode d.o.o., može istovremeno uz obnašanje navedene dužnosti obavljati funkciju predsjednice udruge Športski kuglački klub „Koprivnica“, ukoliko već nije članica upravnog ili nadzornog tijela dvije udruge, ali bez prava na naknadu ili primanje dara u toj ulozi, osim na naknadu putnih i drugih opravdanih troškova, te je dužna u imovinskoj kartici navesti podatak o obavljanju navedene funkcije u udruzi.**

**II. Ukoliko bi trgovačko društvo Koprivničke vode d.o.o. davalo donacije ili bi financiralo udrugu Športski kuglački klub „Koprivnica“, upućuje se obveznicu da u takvoj situaciji podnese Povjerenstvu zahtjev za mišljenje kako postupiti u cilju izbjegavanja sukoba interesa.**

Obrazloženje

Zahtjev za davanjem mišljenja Povjerenstva podnijela je Sandra Sinjeri, članica Uprave trgovačkog društva Koprivničke vode d.o.o. U knjigama ulazne pošte Povjerenstva zahtjev je zaprimljen 2. veljače 2022. pod poslovnim brojem 711-U-793-M-30/22-01-2, povodom kojeg se vodi predmet broj M-30/22.

Člankom 3. stavkom 1. podstavkom 40. ZSSI/21-a, propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu Zakona.

Uvidom u podatke sudskog registra nadležnog Trgovačkog suda u Bjelovaru, utvrđeno je da Sandra Sinjeri obnaša dužnost zamjenice direktora - člana Uprave trgovačkog društva Koprivničke vode d.o.o., kojem je jedini osnivač Grad Koprivnica, stoga je Sandra Sinjeri povodom obnašanja navedene dužnosti dužna postupati sukladno odredbama ZSSI/21-a.

Člankom 8. stavcima 3. i 4. ZSSI/21-a propisano je da su obveznici u slučaju dvojbe predstavlja li neko ponašanje povredu odredba Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznica traži mišljenje može li za vrijeme obnašanja dužnostičlanice Uprave trgovačkog društva Koprivničke vode d.o.o. obavljati funkciju predsjednice Športskog kuglačkog kluba Koprivnica.

Uvidom u Registar udruga, utvrđeno je da pod registarskim brojem 06000407 upisana udruga Športski kuglački klub „Koprivnica“, u kojoj Sandra Sinjeri obavlja funkciju predsjednice.

Člankom 8. stavkom 2. ZSSI/21-a propisano je da je u slučaju dvojbe o postojanju sukoba interesa obveznik dužan učiniti sve što je potrebno da odijeli privatni interes od javnog interesa.

Člankom 18. stavkom 5. ZSSI/21-a propisano je da obveznici smiju biti članovi upravnih i nadzornih tijela najviše dviju neprofitnih udruga i zaklada bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Člankom 16. stavkom 1. Zakona o udrugama („Narodne novine“, broj 74/14., 70/17. i 98/19.) propisano je da članovi upravljaju udrugom neposredno ili putem svojih izabranih predstavnika u tijelima udruge na način propisan statutom, dok je sukladno stavku 3. i 4. istog članka skupština udruge najviše tijelo udruge, dok se statutom udruge, osim skupštine, mogu utvrditi upravna (izvršna), nadzorna i druga tijela udruge.

Obavljanje funkcije predsjednice Športskog kuglačkog kluba Koprivnica predstavlja upravljačku funkciju u istoj udruzi u smislu članka 18. stavka 5. ZSSI/21-a.

Stoga obveznica Sandra Sinjeri, na temelju navedene zakonske odredbe, može istovremeno uz obnašanje dužnosti članice Uprave trgovačkog društva Koprivničke vode d.o.o. obavljati funkciju predsjednice navedene udruge, ukoliko već ne obavlja funkciju u upravnom ili nadzornom tijelu druge dvije udruge, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova, pri čemu je dužna u imovinskoj kartici navesti podatak o obavljanju ove funkcije u udruzi, sukladno odredbama ZSSI/21-a i Pravilnika o imovinskoj kartici obveznika ZSSI-a.

Upućuje se obveznicu, ukoliko bi trgovačko društvo Koprivničke vode d.o.o. davalo bilo kakve oblike donacija ili bi financiralo navedenu udrugu u kojoj obavlja funkciju predsjednice, da u svakoj takvoj situaciji podnese Povjerenstvu zahtjev za mišljenjem kako postupiti u cilju izbjegavanja sukoba interesa.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznica Sandra Sinjeri, putem mail adrese
2. Objava na internetskoj stranici Povjerenstva
3. Pismohrana